Longyearbyen sykehus

Longyearbyen sykehus er et sykehus i Longyearbyen på Svalbard. Sykehuset eies av det norske statlige helseforetaket Universitetssykehuset Nord-Norge HF. Det yter helsetjenester til alle som ferdes på og rundt øygruppen og de tilstøtende havområdene i Barentshavet.

Funksjoner 
Sykehuset yter både primær- og spesialisthelsetjenester til befolkningen på Svalbard. På dagtid er det poliklinisk virksomhet hvor det kan undersøkes, behandles og utredes for sykdommer og hvor det kan gjøres små kirurgiske inngrep. Det er fysioterapeut, helsesøster, jordmor og tannlege. Tidligere var også bedriftshelsetjeneste en del av tilbudet fra sykehuset. Denne tjenesten ble skilt ut fra sykehuset 1. Juni 2023. Optiker er tilstede to ganger i året.

Sykehuset har sengeplass til seks pasienter hvorav én intensivseng med respiratormulighet og én sengeplass for isolasjon ved smittsom sykdom. Det finnes operasjonssal, men inget traumemottak eller fødeavdeling. Det er døgnkontinuerlig akuttberedskap med vaktteam bestående av lege, anestesisykepleier og operasjonssykepleier. I tillegg har sykehuset kirurgisk beredskap når kirurg er tilstede, i gjennomsnitt hvert tredje døgn og hver tredje helg. Sykehuset hadde kirurgisk beredskap inntil 1998. Siden 2005 har man hatt mulighet for videokommunikasjon med Universitetssykehuset Nord-Norge. Sykehuset har som eneste sykehus i Norge ikke computertomografi.

Ansatte 
Sykehuset har, pr. 2013, 22 stillingshjemler hvorav fire er leger og åtte sykepleiere i klinisk arbeid. Det jobber ytterligere fire sykepleiere ved sykehuset; to i bedriftshelsetjensten, en jordmor og en helsesykepleier. I tillegg jobber det en helsesekretær, to fysioterapeuter, en tannhelsesekretær og en tannlege, og en økonom og to renholdere ved sykehuset.

Prehospitale tjenester 
Det finnes en bilambulanse som bemannes av Longyearbyen brannvesen og hvor personell fra sykehuset kan følge med i bilen ved behov. I tillegg kan Sysselmesterens to redningshelikoptre benyttes til pasienttransport. Luftambulansetjenesten har ambulansefly i Kirkenes, Alta og Tromsø som kan brukes til pasienttransport til fastlandet. Røde Kors Hjelpekorps kan bistå ved redning på bre eller fra snøskred.

Nærliggende sykehus/helsetjenester 
 Sykehuset i Barentsburg har sengekapasitet til 24 pasienter. Sykehuset er bemannet med kirurg og tre sykepleiere.
 Ny-Ålesund har legekontor bemannet med en fast sykepleier, basismedisiner og hjertestarter.
 Hornsund har én sykeseng og diverse medisinsk utstyr inkludert hjertestarter.
 UNN Tromsø er nærmeste sykehus med døgnkontinuerlig kirurgisk beredskap. Avstand er 1200 km i luftlinje og transporttid er i beste fall 7–8 timer fra ambulansefly er bestilt til pasienten ankommer sykehuset.

Referanser

Eksterne lenker 
 

Sykehus i Norge
Byggverk i Longyearbyen
Helse Nord